[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 06.06.2005

COM(2005)241 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την τροποποίηση, με σκοπό την προσαρμογή του στην τεχνική πρόοδο, του παραρτήματος της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου, σχετικά με τον περιορισμό της χρήσης ορισμένων επικίνδυνων ουσιών σε είδη ηλεκτρικού και ηλεκτρονικού εξοπλισμού

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Το άρθρο 4 παράγραφος 1 της οδηγίας 2002/95/ΕΚ σχετικά με την καθιέρωση μέγιστων τιμών συγκέντρωσης για ορισμένες επικίνδυνες ουσίες στα είδη ηλεκτρικού και ηλεκτρονικού εξοπλισμού προβλέπει ότι από 1ης Ιουλίου 2006, τα νέα είδη ηλεκτρικού και ηλεκτρονικού εξοπλισμού που διακινούνται στην αγορά δεν θα πρέπει να περιέχουν μόλυβδο, υδράργυρο, κάδμιο, εξασθενές χρώμιο, πολυβρωμοδιφαινύλια (ΡΒΒ) ή πολυβρωμοδιφαινυλαιθέρες (PBDE).

2. Το άρθρο 5, παράγραφος 1 εδάφιο β) προβλέπει την προσαρμογή στην επιστημονική και τεχνική πρόοδο. Η Επιτροπή επικουρείται εν προκειμένω στο έργο της από την επιτροπή που συγκροτήθηκε δυνάμει του άρθρου 18 της οδηγίας 75/442/ΕΟΚ[1] για τα απόβλητα. Η αντίστοιχη διαδικασία ορίζεται στο άρθρο 7 της οδηγίας 2002/95/ΕΚ.

Ως εκ τούτου, η Επιτροπή υπέβαλε σχέδιο απόφασης σε ψηφοφορία στην επιτροπή που συγκροτήθηκε δυνάμει του άρθρου 18 της οδηγίας 75/442/ΕΟΚ για τα απόβλητα, στις 19 Απρίλιος 2005. Δεν επετεύχθη ειδική πλειοψηφία υπέρ του συγκεκριμένου σχεδίου απόφασης.

Κατά συνέπεια σύμφωνα με τη διαδικασία που προβλέπεται στο άρθρο 18 της οδηγίας 75/442/ΕΟΚ υποβάλλεται στο Συμβούλιο πρόταση για απόφαση του Συμβουλίου. Εάν το Συμβούλιο δεν ενεργήσει σχετικά εντός τριών μηνών από την ημερομηνία κατάθεσης της πρότασης, τα προτεινόμενα μέτρα θα εγκριθούν από την Επιτροπή.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την τροποποίηση, με σκοπό την προσαρμογή του στην τεχνική πρόοδο, του παραρτήματος της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου, σχετικά με τον περιορισμό της χρήσης ορισμένων επικίνδυνων ουσιών σε είδη ηλεκτρικού και ηλεκτρονικού εξοπλισμού

(Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2002/95/ΕΚ του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, σχετικά με τον περιορισμό της χρήσης ορισμένων επικίνδυνων ουσιών σε είδη ηλεκτρικού και ηλεκτρονικού εξοπλισμού[2], και ιδίως το άρθρο 5 παράγραφος 1 στοχείο β),

Εκτιμώντας τα ακόλουθα:

(1) Δυνάμει της οδηγίας 2002/95/ΕΚ, η Επιτροπή απαιτείται να προβαίνει σε αξιολόγηση ορισμένων επικίνδυνων ουσιών που απαγορεύονται σύμφωνα με το άρθρο 4 παράγραφος 1 της εν λόγω οδηγίας.

(2) Ορισμένα υλικά και κατασκευαστικά στοιχεία που περιέχουν μόλυβδο, υδράργυρο, εξασθενές χρώμιο, πολυβρωμοδιφαινύλια (PBB) ή πολυβρωμοδιφαινυλικούς αιθέρες (PBDE) θα πρέπει να εξαιρεθούν από την απαγόρευση, καθώς εξακολουθεί να είναι ανέφικτη η εξάλειψη ή υποκατάσταση των εν λόγω επικίνδυνων ουσιών στα συγκεκριμένα αυτά υλικά και κατασκευαστικά στοιχεία.

(3) Δεδομένου ότι από την εκτίμηση του κινδύνου του δεκαβρωμοδιφαινυλικού αιθέρα (DecaBDE) που διενεργήθηκε δυνάμει του κανονισμού (ΕΟΚ) αριθ. 793/93 του Συμβουλίου της 23ης Μαρτίου 1993 για την αξιολόγηση και τον έλεγχο των κινδύνων από τις υπάρχουσες ουσίες[3] προέκυψε ότι δεν χρειάζονται επί του παρόντος μέτρα περιορισμού των κινδύνων για τους καταναλωτές πέραν εκείνων που εφαρμόζονται ήδη, ο DecaBDE μπορεί να εξαιρεθεί από τις απαιτήσεις του άρθρου 4 παράγραφος 1 της οδηγίας 2002/95/ΕΚ. Στο πλαίσιο της εκτίμησης του κινδύνου απαιτείται διεξαγωγή συμπληρωματικών μελετών, ενώ η βιομηχανία εφαρμόζει πρόγραμμα περιορισμού των εκπομπών σε εθελούσια βάση.

(4) Το πεδίο εφαρμογής των εξαιρέσεων απαγόρευσης για ορισμένα υλικά ή κατασκευαστικά στοιχεία θα πρέπει να περιοριστεί, ώστε να επιτευχθεί σταδιακή κατάργηση των επικίνδυνων ουσιών στον ηλεκτρικό και ηλεκτρονικό εξοπλισμό, δεδομένου ότι θα είναι δυνατόν να αποφευχθεί η χρήση των ουσιών αυτών στις εν λόγω εφαρμογές.

(5) Σύμφωνα με το άρθρο 5 παράγραφος 1 στοιχείο γ) της οδηγίας 2002/95/ΕΚ, για κάθε εξαίρεση που αναφέρεται στο παράρτημά της πρέπει να διεξάγεται επανεξέταση τουλάχιστον ανά τετραετία ή τέσσερα έτη μετά την προσθήκη ενός είδους στον κατάλογο του παραρτήματος με στόχο την εξέταση του ενδεχόμενου διαγραφής από το παράρτημα υλικών και κατασκευαστικών στοιχείων ηλεκτρικού και ηλεκτρονικού εξοπλισμού εφόσον η εξάλειψη ή υποκατάστασή τους μέσω αλλαγών στο σχεδιασμό ή με υλικά και κατασκευαστικά στοιχεία για τα οποία δεν απαιτείται η χρησιμοποίηση υλικών ή ουσιών που αναφέρονται στο άρθρο 4 παράγραφος 1 είναι τεχνικά ή επιστημονικά δυνατή, υπό τον όρο ότι οι αρνητικές συνέπειες από την υποκατάσταση για το περιβάλλον, την υγεία ή/και την ασφάλεια των καταναλωτών δεν είναι σημαντικότερες από τα πιθανά πλεονεκτήματά της για το περιβάλλον, την υγεία ή/και την ασφάλεια των καταναλωτών. Ως εκ τούτου, η επανεξέταση κάθε εξαίρεσης που προβλέπεται από την παρούσα απόφαση θα διενεργηθεί πριν από το 2010.

(6) Η οδηγία 2002/95/ΕΚ θα πρέπει επομένως να τροποποιηθεί αντίστοιχα.

(7) Σύμφωνα με το άρθρο 5 παράγραφος 2 της οδηγίας 2002/95/ΕΚ, η Επιτροπή πραγματοποίησε διαβουλεύσεις με παραγωγούς ηλεκτρικού και ηλεκτρονικού εξοπλισμού, φορείς ανακύκλωσης, επιχειρήσεις επεξεργασίας, περιβαλλοντικές οργανώσεις και ενώσεις εργοδοτών και καταναλωτών, διαβίβασε δε τα σχόλια στην επιτροπή του άρθρου 18 της οδηγίας 75/442/ΕΟΚ, της 15ης Ιουλίου 1975, περί στερεών αποβλήτων[4], εφεξής αποκαλούμενη «η επιτροπή».

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα της οδηγίας 2002/95/ΕΚ τροποποιείται σύμφωνα με το παράρτημα της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Το παράρτημα της οδηγίας 2002/95/ΕΚ τροποποιείται ως εξής:

1. Ο τίτλος αντικαθίσταται από τα ακόλουθα:

«Εφαρμογές μολύβδου, υδραργύρου, καδμίου, εξασθενούς χρωμίου, πολυβρωμοδιφαινυλίων (PBB) ή πολυβρωμοδιφαινυλικών αιθέρων (PBDE) που εξαιρούνται από τις απαιτήσεις του άρθρου 4 παράγραφος 1»

2. Το σημείο 10 αντικαθίσταται από τα ακόλουθα:

«10. DecaBDE σε εφαρμογές στην τεχνολογία των πολυμερών»

3. Προστίθεται το ακόλουθο σημείο 11:

«11. Μόλυβδος σε περιβλήματα και αντιτριβικούς δακτύλιους εδράνων ολίσθησης από μόλυβδο/ορείχαλκο».

[1] Όπως τροποποιήθηκε την τελευταία φορά από την απόφαση 1999/468/ΕΚ του Συμβουλίου (ΕΕ L 184 της 17.7.1999, σ. 23).

[2] ΕΕ L 37 της 13.2.2003, σ. 19.

[3] ΕΕ L 84 της 5.4.1993, σ. 1.

[4] ΕΕ L 194 της 25.7.1975, σ. 39. Οδηγία όπως τροποποιήθηκε τελευταία από τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).